Папа Франциск: всички сме отговорни за бъдещето на света print - Vatican News
Аудиенция на папата с делегация от Националния съвет на Княжество Монако (Vatican Media)
Папа Франциск: всички сме отговорни за бъдещето на света
Папа Франциск прие на аудиенция във Ватикана делегация от Националния съвет на Княжество Монако, пред които подчерта „спешната необходимост от създаването на връзки между хората и страните, за да може всеки един да почувства своята отговорност на жител на света, гражданин и автор на бъдещето“.
Алесандро Ди Бусоло - Светла Чалъкова – Ватикана
„Във време на нарастващо недоверие и егоизъм и дори понякога на отхвърляне е необходимо да се изграждат връзки между хората и държавите, за да може у всеки да нарасне радостното чувство за отговорност като обитател на света, гражданин и автор на бъдещето“. Това припомни папа Франциск пред 24-та депутати от Националния съвет на Княжество Монако, които прие на аудиенция във Ватикана.
Добрата политика в служба на човешката общност
Парламентаристите от Монако, придружени от архиепископ Бернар Сезар Аугустин Барси, тези дни са на посещение във Ватикана, „за да се запознаят с дейността на Светия Престол, със срещи по теми, които ви интересуват и, за които нашия ангажимент е общ“, припомни папата в началото на своето слово. Франциск се спря на някои теми от своето послание за Световния ден на мира 2019, започвайки от необходимостта от една добра политика, която „е служение за човешката общност, в качеството си на основно средство за изграждането на гражданството и човешките дела“.
„Работете заедно и неуморно за общото благо“
Оттук и насърчението на папата към депутатите „за тяхната деликатна мисия да работят неуморно за общото благо“.
„Имайте винаги присърце насърчаването на бъдеще за всеки един гражданин, в зачитането на основните ценности, които са достойнството на хората и на всеки човешки живот, както и зачитането на институциите на Княжеството“.
Грижи за околната среда и борба с глобалното затопляне
Папа Франциск припомни също, че малката държава със столица Монтекарло „има дълга и хубава традиция в служба на околната среда, особено чрез Фондация „Алберт ІІ на Монако“. Но според папа Франциск новото предизвикателство, пред което сме изправени, е „това на глобалното затопляне и неговите последици, които заплашват живеещите в ситуации на несигурност и в бреговите региони.
Накрая папата изрази своята признателност за хуманитарния ангажимент на Княжество Монако, което – каза той – „прави много, за да се притече на помощ във всяка трудна ситуация, в сътрудничество с Католическата църква и останалите християнски деноминации, както и с многобройните неправителствени организации“.